Sa zeleste gerarchia

Sa zeleste gerarchia
faghet festa sublimada,
hoe est a sos Chelos alzada
in alma e corpus Maria.

Hoe sos coros zelestes
faghent festa senz’uguale,
sos mortales e zelestes
cun su Chelu imperiale
pro sa prinzessa reale
mustrant grande galanìa.

Hoe s’empireu Chelu
sentit grande regosizu,
Maria senza rezelu
hat cumplidu su disizu
de regnare cun su Fizu
in eterna cumpagnia.

Alzat hoe triumfante
a su Chelu imperiale,
pius de sole radiante
intrat s’infanta reale,
in sa corte zelestiale
regnat cun summa allegria.

Inue cun galanìa
la servint totu sos santos,
cun profunda cortesia
la venerant totu cantos,
innos, mutettes e cantos
li cantant totu a porfia.

Sos anghelos tot’unidos
cun grande pompa e impresa
de gala si sunt bestidos
pro incontrare sa prinzesa
cun tale modu e destresa
e profunda cortesia.

Totu allegros e cuntentos
cun musica cunzertada
lassant sublimes assentos
pro fagher festa a s’intrada,
alzat tant’accumpagnada
de illustre cumpagnia.

Hoe jà su Babb’eternu
la rizzevit cun amore
causend’ai cudd’inferru
ispantu mannu e terrore
cun immensu risplendore
e cun summa melodia.

Hoe su Fizu e isposu
la corteggiat cun grandesa
e li dat assentu honrosu
cale nobile prinzesa,
sos anghelos cun destresa
la servint cun galanìa.

In sos Chelos sublimada
regnat s’infante reale
e pro sempre collocada
in su thronu imperiale,
cale infanta prinzipale
regnat cudda monarchia.

Jà chi orfanos restamus
in custa presone oscura,
in te Reina confidamus
protettora de s’altura,
mira ch’ogni creatura
non restet cun agonia.

Hoe est a sos Chelos alzada
in alma e corpus Maria.